Gregorius episcopus, servus servorum Dei, clero et populo Matisconensis ecclesie salutem et apostolicam benedictionem. Quanta sit erga vos et locum vestrum apostolice sedis benevolentia ex amore quem in episcopum vestrum habemus cognoscere datur, qui episcopalis officii benedictionem et dignitatem per impositionem manuum nostrarum auctore Domino suscepisse dignoscitur. Ceterum ut ordinationis sue certa demonstrare possit indicia, sicut opportere cognovimus, cum litteris nostris et apostolico sigillo eum ad vos remisimus, amonentes vos et apostolica auctoritate precipientes ut cum omni dilectione et gaudio eum recipientes unanimiter honoretis ac reverentiam que patri debetur et episcopo fideli, obedientia ac devota subjectione, sibi exibeatis, attendentes Dominica verba, «qui vos audit me audit et qui vos spernit me spernit.» Tanto enim letioribus animis hunc suscipere, venerari, timere debetis ac diligere, quanto eum ab omni symoniaca ambitione purum et incontaminatum, nec aliunde quam per ostium ad custodiam animarum vestrarum in ecclesiam introïsse et episcopalis vigilantie speculam constat ascendisse. Proinde nos multum vobis congaudentes rogamus et admonemus dilectionem vestram, quatenus ad regendam sibi commissam ecclesiam, ejusque jura conservanda, et ubi opus fuerit recuperanda, quamtum valetis, consilium sibi et adjutorium prebeatis, et in omnibus que ad christianam religionem pertinent ejus admonitionibus adquiescatis, scientes sibi ac vobis et ecclesie cujus in Christo spirituales filii estis, apostolica suffragia quamtum Domino prestante possumus ad libertatem fidei vestre, et curam profectumque salutis ubicumque prompta atque parata fore.